b'\n_START_ARTICLE_\nPekka Kujam\xc3\xa4ki\n_START_PARAGRAPH_\nPekka Kujam\xc3\xa4ki (s. 1963 Savonlinna) on suomalainen k\xc3\xa4\xc3\xa4nn\xc3\xb6stieteilij\xc3\xa4 ja k\xc3\xa4\xc3\xa4nn\xc3\xb6stieteen professori.\n_START_SECTION_\nKoulutus- ja urahistoria\n_START_PARAGRAPH_\nLukioi\xc3\xa4ss\xc3\xa4 Kujam\xc3\xa4ki haaveili lennonjohtajan urasta, mutta h\xc3\xa4nen silloinen opinto-ohjaajansa ilmoitti, ettei se ole mahdollinen uravalinta, sill\xc3\xa4 Kujam\xc3\xa4ell\xc3\xa4 oli silm\xc3\xa4lasit. Ylioppilaskirjoitusten j\xc3\xa4lkeen Kujam\xc3\xa4ki k\xc3\xa4vi yhteiskuntatieteellisen ja tiedotusopin p\xc3\xa4\xc3\xa4sykokeissa Tampereen yliopistossa, mutta p\xc3\xa4\xc3\xa4tyi kuitenkin armeijaan Valkealan varuskuntaan. Varusmiespalveluksen loppuaikoina h\xc3\xa4n haki opiskelemaan ven\xc3\xa4j\xc3\xa4n kielt\xc3\xa4 Savonlinnan k\xc3\xa4\xc3\xa4nt\xc3\xa4j\xc3\xa4nkoulutuslaitokseen, mutta ei l\xc3\xa4p\xc3\xa4issyt p\xc3\xa4\xc3\xa4sykoetta. Lis\xc3\xa4ksi Kujam\xc3\xa4ki haki Savonlinnan kaupungille opettajankoulutukseen, mutta h\xc3\xa4n ei ottanut paikkaa vastaan. Sen sijaan h\xc3\xa4n teki kolmivuoroty\xc3\xb6t\xc3\xa4 leipomossa ja alkoi opiskella kaupallista saksaa helsinkil\xc3\xa4isen Markkinointi-instituutin kirjekurssilla._NEWLINE_Kaupallisen saksan opintojen my\xc3\xb6t\xc3\xa4 h\xc3\xa4n p\xc3\xa4\xc3\xa4tyi hakemaan eri yliopistoihin opiskelemaan saksaa. H\xc3\xa4n valitsi lopulta opiskelupaikakseen silloisen Joensuun yliopiston Savonlinnan k\xc3\xa4\xc3\xa4nt\xc3\xa4j\xc3\xa4nkoulutuslaitoksen. Siell\xc3\xa4 Kujam\xc3\xa4ki p\xc3\xa4\xc3\xa4si tutkimusapulaiseksi vuonna 1988. Vuonna 1989 Kujam\xc3\xa4ki valmistui Joensuun yliopistosta (nyk. It\xc3\xa4-Suomen yliopisto) filosofian maisteriksi p\xc3\xa4\xc3\xa4aineenaan saksan kielen k\xc3\xa4\xc3\xa4nt\xc3\xa4minen ja sivuaineenaan englannin kielen k\xc3\xa4\xc3\xa4nt\xc3\xa4minen. Kun Kujam\xc3\xa4ki oli kirjoittanut pro gradu -tutkielman, h\xc3\xa4n palasi joksikin aikaa leipomoon. Vuoden 1990 alkupuolella h\xc3\xa4n p\xc3\xa4\xc3\xa4si t\xc3\xb6ihin k\xc3\xa4\xc3\xa4nt\xc3\xa4j\xc3\xa4ksi silloiseen Telenokian asiakaspalveluyksikk\xc3\xb6\xc3\xb6n, jossa h\xc3\xa4n k\xc3\xa4\xc3\xa4nsi teknisi\xc3\xa4 k\xc3\xa4sikirjoja ja asennusohjeita suomesta ja englannista saksaksi sek\xc3\xa4 teki sanastoty\xc3\xb6t\xc3\xa4 ja DTP-taittoa. K\xc3\xa4\xc3\xa4nn\xc3\xb6stieteilij\xc3\xa4 Pauli Roinila soitti Kujam\xc3\xa4elle alkusyksyst\xc3\xa4 1990 ja tarjosi t\xc3\xa4lle yliassistentin m\xc3\xa4\xc3\xa4r\xc3\xa4aikaista ty\xc3\xb6paikkaa ja jatko-opintomahdollisuutta Joensuun yliopistossa. Kujam\xc3\xa4ki suoritti filosofian lisensiaatin tutkinnon saksan kielen k\xc3\xa4\xc3\xa4nt\xc3\xa4misest\xc3\xa4 vuonna 1993, ja filosofian tohtoriksi h\xc3\xa4n valmistui vuonna 1998.\n_START_SECTION_\nTy\xc3\xb6ura yliopistossa\n_START_PARAGRAPH_\nVuosina 1998-1999 Kujam\xc3\xa4ki toimi Tampereen yliopiston K\xc3\xa4\xc3\xa4nn\xc3\xb6sinstituutin saksan kielen professorina. T\xc3\xa4m\xc3\xa4n j\xc3\xa4lkeen h\xc3\xa4n ty\xc3\xb6skenteli mm. virkaa toimittavana professorina It\xc3\xa4-Suomen yliopistossa._NEWLINE_Vuosien 2004-2015 aikana Kujam\xc3\xa4ki ty\xc3\xb6skenteli muun muassa saksan kielen professorina It\xc3\xa4-Suomen yliopistossa. H\xc3\xa4n teki osa-aikaisesti t\xc3\xb6it\xc3\xa4 ESF-projektin (COLC - Computing for Language Careers) tutkimusp\xc3\xa4\xc3\xa4llikk\xc3\xb6n\xc3\xa4 vuonna 2004. Kujam\xc3\xa4ki teki vuonna 2013 t\xc3\xb6it\xc3\xa4 vierailijaluennoitsijana Grazin yliopistossa It\xc3\xa4vallassa. Vuonna 2015 h\xc3\xa4n palasi Grazin yliopistoon, jossa h\xc3\xa4n toimii k\xc3\xa4\xc3\xa4nn\xc3\xb6stieteen professorina teoreettisen ja k\xc3\xa4yt\xc3\xa4nn\xc3\xb6llisen k\xc3\xa4\xc3\xa4nn\xc3\xb6stieteen instituutissa.'